Langesund

**Langesund** er en by i Bamble kommune i Telemark fylke. Langesund ligger ved grensen mellom Ytre Oslofjord og Skagerrak, på vestsiden av innseilingen til Frierfjorden. Langesund ligger på ei halvøy og har cirka 5500 innbyggere. Langesund er det administrative sentrum i Bamble kommune.

## Langesund kommune
Langesund er også navn på en tidligere kommune i Telemark. Bykommunen Langesund ble opprettet i 1837 etter at stedet hadde vært ladested fra 1683. I 1964 ble kommunene Langesund og Stathelle slått sammen med Bamble kommune.

## Historikk og næringsliv
Historisk sett er Langesund en by med lange maritime tradisjoner og var tidlig en av Norges viktigste byer innen skipsfart.

Langesund ble tollsted i 1570, og var på 1580-tallet den største utførselshavnen for trelast i Norge. Fra 1602 til omkring 1635 drev nederlendere et saltverk som kong Christian 4 bygde på Langøya for å rense innført salt. På slutten av 1600-tallet startet et stort skipsbyggeri, og da trelasten opphørte, ble skipsbygging og sjøfart de viktigste næringene i byen (se Langesund mekaniske verksted).

Tollstedet Langesund ble nedlagt i 1962.

Byens maritime tradisjoner har gitt opphav til flere bedrifter som har utviklet metoder for å beskytte sjøgående fartøyer og sjøinstallasjoner mot korrosjon, blant annet gjennom katodisk teknologi. To slike bedrifter er Skarpenord AS og Cathwell. Det lages også lystbåter i Langesund; snekka Skager 660 bygges i sin helhet på verftet ved Langesund.

Fra 2006 til 2008 drev selskapet Kystlink passasjertrafikk med fergene MS «Pride of Telemark» ogMS «Fantaasia» fra Langesund til Hirtshals i Danmark og til Strömstad i Sverige.

Fra juli 2013 drev Fjordline passasjertrafikk mellom Langesund og Hirtshals i Danmark med MS Stavangerfjord og MS Bergensfjord. I 2023 ble ruten til Langesund nedlagt og erstattet med anløp til Kristiansand.

## Sommerbyen
Fra mai til august er Langesund et populært besøksmål for dagsturister. Konserter og festivaler preger bybildet. Hver sommer arrangeres det blant annet fiskefestival og shantyfestival. Bob Dylan og a-ha spilte på Wrightegaarden, byens kulturhus og konsertscene, i 2001. Også andre kjente artister som Leonard Cohen, Little Richard, B.B. King, Turboneger, TOTO og Elton John har spilt i Langesund. Postgirobygget spiller hver sommer på Wrightegaarden, og har laget sangen ''Sommer på jorda'' om sommerbyen Langesund. Langesund Bad (oppført 1898) var opprinnelig et kurbad som det var flere av langs begge sider av Oslofjorden. 

### Festivaler
* Shanty-festivalen
* Langesund sjømat- og fiskefestival
* Langesund Bluegrassfestival
* Langesund revyfestival
* Skjærgårdssang i Langesund

## Severdigheter
* Bykjernen, med hovedsakelig hvitmalte trehus i en eller to etasjer
* Kystkulturkvartalet, som omfatter Cudrios sjøbod med utstilling av byhistoriske og maritime gjenstander
* Tollboden – bygning fra 1869, påbygd i 1920; maritim utstilling i første etasje
* Tollpakkboden – bygning fra ca. 1740
* Langesund gamle rådhus – fredet bygning fra 1778, med museumsutstilling og privatdrevet kunstgalleri
* Wrightegaarden
* Skulpturen «Fiskerkona» av Nina Due, avduket i 2023 i sjøkanten på Furustrand
* Skibsfører H. J. Stouslands skipperhus
* Langøya – turområde med kyststier og badeplasser, samt restaurantdrift i Langøya hovedgård
* Langøytangen fyr
* Tangen fort
* Langesund Bad

## Referanser


## Eksterne lenker
*